Gradsko vijeće grada Belišća na 27. sjednici održanoj dana 19. prosinca 2019. godine, temeljem članka 35. stavka 1. točke 2. Zakona o lokalnoj i područnoj (regionalnoj) samoupravi ("Narodne novine" br.33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17) te članka 40. stavka 1. točke 27. Statuta grada Belišća ("Službeni glasnik grada Belišća" br. 5/09, 3/13, 11/14, 7/15, 1/16, 3/16 i 1/18) donijelo je

**P R A V I L N I K**

**o stipendiranju studenata s područja grada Belišća**

Članak 1.

Ovim Pravilnikom o stipendiranju studenta s područja grada Belišća (u daljnjem tekstu: Pravilnik), uređuju se uvjeti, način i postupak, kao i druga pitanja u svezi odobravanja stipendija studentima.

Članak 2.

Pravo na stipendiju mogu ostvariti studenti prema sljedećim uvjetima:

* da su redovito upisani na visoko učilište prvi put u akademsku godinu za koju se prijavljuju
* da su državljani Republike Hrvatske
* da zajedno sa svim članovima kućanstva imaju prebivalište na području grada Belišća u trajanju najmanje godinu dana
* da nemaju odobrenu stipendiju od strane drugog subjekta.

Članak 3.

Stipendija se odobrava bez obveze vraćanja, a vraća se samo u određenim slučajevima, kada je to utvrđeno ovim Pravilnikom.

Članak 4.

Sredstva za studentske stipendije osiguravaju se u Proračunu grada Belišća.

Članak 5.

Pravo na stipendiju ostvaruju svi redovni studenti koji ispunjavaju uvjete iz članka 2., prema sljedećim kategorijama i iznosima kako slijedi:

* po 1.100 kuna mjesečno do najviše 25 studenata u jednoj akademskoj godini s najvećim brojem bodova
* po 700 kuna mjesečno u jednoj akademskoj godini svi studenti koji se ne nalaze među studentima s najvećim brojem bodova, a koji imaju prosjek ocjena tijekom pohađanja visokog učilišta najmanje 3,50, odnosno koji imaju ukupan prosjek ocjena tijekom srednjoškolskog obrazovanja najmanje 4,50 za studente prve godine fakulteta
* po 400 kuna mjesečno u jednoj akademskoj godini za sve ostale studente koji udovoljavaju uvjetima natječaja iz članka 2., a imaju niži prosjek od 3,50 tijekom pohađanja visokog učilišta, odnosno niži prosjek od 4,50 tijekom srednjoškolskog obrazovanja za studente prve godine fakulteta.

Broj stipendija i rok na koji se stipendija odobrava, iz stavka 1., podstavka 1., koji će se dodijeliti u svakoj akademskoj godini, svojom Odlukom određuje gradonačelnik.

Članak 6.

Maksimalni broj bodova, koji kandidati mogu dobiti zbrajanjem maksimalnih brojeva bodova pojedinih kriterija, je 100.

Članak 7.

Kriterij i broj bodova na temelju kojih se obavlja odabir kandidata upisanih u 1. godinu studija su:

* prosjek ocjena svih predmeta u srednjoškolskom obrazovanju najviše 50 bodova
* sudjelovanje na natjecanjima tijekom srednjoškolskog obrazovanja najviše 10 bodova
* socijalno-materijalni status najviše 30 bodova
* prava prema posebnim propisima najviše 10 bodova

Članak 8.

Kriterij i broj bodova na temelju kojih se obavlja odabir kandidata upisanih u drugu, treću, četvrtu i svaku daljnju godinu studija su:

* prosjek ocjena iz svih predmeta za vrijeme studija najviše 50 bodova
* objava radova u stručnim časopisima tijekom pohađanja visokog učilišta;

dekanova, rektorova i druga nagrada fakulteta ili sveučilišta najviše 10 bodova

* socijalno-materijalni status najviše 30 bodova
* prava prema posebnim propisima najviše 10 bodova

Članak 9.

Kriteriji iz članka 7. primjenjivat će se na sljedeći način:

1. Prosjek ocjena svih predmeta u srednjoškolskom obrazovanju; najviše 50 bodova.

Ocjena Bodova

4,50 – 4,60 30

4,61 – 4,70 32

4,71 – 4,75 34

4,76 – 4,80 36

4,81 – 4,85 38

4,86 – 4,90 40

4,91 – 4,95 44

4,96 – 4,99 48

5,00 50

2. Sudjelovanje na natjecanjima tijekom srednjoškolskog obrazovanja; najviše 10 bodova

Županijsko natjecanje:

Osvojeno mjesto: Bodova

1. 4

2. 3

3. 2

Sudjelovanje 1

Državno natjecanje:

Osvojeno mjesto: Bodova

1. 5

2. 4

3. 3

Sudjelovanje 2

Međunarodno natjecanje:

Osvojeno mjesto: Bodova

1. 6

2. 5

3. 4

Sudjelovanje 3

3. Socijalno- materijalni status; najviše 30 bodova

Status Bodova

* kandidat je iz obitelji čiji su braća/sestre

učenici srednje škole/studenti izvan mjesta prebivališta za svako dijete 2 boda

* kandidat živi s jednim od roditelja 6

Primanje po članu kućanstva: Bodova

do 850 kn 20

850,01 – 950,00 kn 15

950,01 – 1.100,00 kn 12

1.100,01 – 1.250,00 kn 10

1.250,01 – 1.400,00 kn 8

1.400,01 – 1.550,00 kn 6

1.550,01 – 1.800,00 kn 4

1.800,01 – 2.000,00 kn 2

preko 2.000,01 kn 1

4. Prava prema posebnim propisima; najviše 10 bodova Bodova

* kandidat je s invalidnošću preko 80% 8
* kandidat je dijete hrvatskog branitelja Domovinskog rata 8
* kandidat je dijete HRVI-a, smrtno stradalog, zatočenog

ili nestalog hrvatskog branitelja Domovinskog rata 10

* kandidat je dijete bez oba roditelja 10

Članak 10.

Kriteriji iz Članka 8. primjenjivat će se na sljedeći način:

1. Prosjek ocjena iz svih predmeta za vrijeme studija; najviše 50 bodova.

Ocjena Bodova

3,50 – 3,59 30

3,60 – 3,69 31

3,70 – 3,79 32

3,80 – 3,89 33

3,90 – 3,99 34

4,00 – 4,09 35

4,10 – 4,19 37

4,20 – 4,29 39

4,30 – 4,39 41

4,40 – 4,49 43

4,50 – 4,59 45

4,60 – 4,69 46

4,70 – 4,79 47

4,80 – 4,89 48

4,90 – 4,99 49

5,00 50

2. Objava radova u stručnim časopisima tijekom pohađanja visokog učilišta; dekanova, rektorova i druga nagrada fakulteta ili sveučilišta; najviše 10 bodova

Stručni radovi Bodova

Samostalni rad 3

Suradnik 2

Objava u stručnom časopisu:

Objavljeni radovi: Bodova

Jedan rad 3

Dva rada 4

Tri i više 5

Dekanova, rektorova i druga nagrada fakulteta ili sveučilišta:

Bodova

Nagrada: 10

3. Socijalno- materijalni status; najviše 30 bodova

Status Bodova

* kandidat je iz obitelji čiji su braća/sestre

učenici srednje škole/studenti izvan mjesta prebivališta za svako dijete 2 boda

* kandidat živi s jednim od roditelja 6

Primanje po članu kućanstva: Bodova

do 850 kn 20

850,01 – 950,00 kn 15

950,01 – 1.100,00 kn 12

1.100,01 – 1.250,00 kn 10

1.250,01 – 1.400,00 kn 8

1.400,01 – 1.550,00 kn 6

1.550,01 – 1.800,00 kn 4

1.800,01 – 2.000,00 kn 2

preko 2.000,01 kn 1

4. Prava prema posebnim propisima; najviše 10 bodova Bodova:

* kandidat je s invalidnošću preko 80% 8
* kandidat je dijete hrvatskog branitelja Domovinskog rata 8
* kandidat je dijete HRVI-a, smrtno stradalog, zatočenog

ili nestalog hrvatskog branitelja Domovinskog rata 10

* kandidat je dijete bez oba roditelja 10

Članak 11.

Nakon obavljenog bodovanja po pojedinim kriterijima iz članka 7., 8., 9. i 10. ovog Pravilnika, sastavlja se bodovna lista na koju se temeljem ukupnog broja bodova sakupljenih po svim kriterijima, redom od najvećeg prema najmanjem upisuju pojedini kandidati i tako se dobiva lista prvenstva.

Kandidati za dodjelu stipendija koji imaju niži prosjek od 3,50 tijekom pohađanja visokog učilišta, odnosno niži prosjek od 4,50 tijekom srednjoškolskog obrazovanja za studente prve godine fakulteta, rangiraju se prema prosjeku ocjena.

Ukoliko na listi iz stavka 1. i stavka 2. ovog članka, dva ili više kandidata ostvare jednak broj bodova, prednost se daje onome koji je ostvario veći broj bodova po osnovi općeg uspjeha u prethodnom obrazovnom razdoblju tijekom pohađanja visokog učilišta, tako da se svaka završena godina iskazuje na dvije decimale.

Članak 12.

Postupak dodjele stipendija provodi se na početku nove akademske godine, ali se može iznimno provoditi i tijekom akademske godine.

Članak 13.

Postupak i sve poslove u svezi dodjele stipendija obavlja Odbor za odobravanje stipendija studentima.

Odbor za odobravanje stipendija studentima imenuje Gradonačelnik grada Belišća, a čine ga predsjednik i dva člana.

Članak 14.

Temeljem odredbi članka 5. ovog Pravilnika, Odbor za odobravanje stipendija studentima raspisuje Oglas za odobravanje stipendija studentima.

Oglas za odobravanje stipendija studentima bit će objavljen na internetskim stranicama i oglasnoj ploči Grada Belišća.

Članak 15.

Oglas za odobravanje stipendija studentima sadrži:

* naziv tijela koje raspisuje oglas
* broj stipendija za studente, kao i visinu stipendija
* rok na koji se stipendija odobrava
* rok u kojem se podnose prijave na oglas i dokumentaciju koju treba priložiti uz prijavu
* rok u kojem će kandidati biti obaviješteni i na koji način
* kriteriji na temelju kojih će se obaviti odabir između prijavljenih kandidata
* ostale odrednice, ukoliko tako odredi Odbor za odobravanje stipendija studentima ili Gradonačelnik grada Belišća.

Članak 16.

Kandidati za odobravanje stipendija koji imaju prosjek ocjena tijekom pohađanja visokog učilišta najmanje 3,50, odnosno koji imaju ukupan prosjek ocjena tijekom srednjoškolskog obrazovanja najmanje 4,50 za studente prve godine fakulteta, trebaju priložiti sljedeće isprave:

1. ispunjen obrazac Prijave za dodjelu stipendija redovnim studentima
2. presliku važeće osobne iskaznice
3. Izjavu o članovima zajedničkog kućanstva na propisanoj tiskanici
4. Potvrdu o upisu na visoko učilište
5. Potvrdu škole o prosjeku ocjena tijekom srednjoškolskog obrazovanja (za studente 1. godine),
6. Potvrdu fakulteta o prosjeku ocjena svih godina studija (za studente 2. i ostalih godina studija),
7. dokaz o uspjehu na natjecanjima, o objavi stručnih radova i dobivenim nagradama
8. potvrde kojima se dokazuje socijalno-materijalni status te prava prema posebnim propisima:

* Potvrdu o pohađanju srednje škole/fakulteta braće ili sestara izvan mjesta prebivališta
* presliku Rješenja o postotku invalidnosti kandidata
* presliku Presude suda o razvodu braka roditelja
* presliku Izvatka iz matice umrlih za umrlog roditelja
* Potvrdu o statusu hrvatskog branitelja iz Domovinskog rata za djecu hrvatskih branitelja iz Domovinskog rata
* presliku drugostupanjskog Rješenja o statusu hrvatskog ratnog vojnog invalida iz Domovinskog rata za djecu HRVI-a iz Domovinskog rata
* Potvrdu o statusu djeteta smrtno stradalog, zatočenog ili nestalog hrvatskog branitelja Domovinskog rata koju izdaje nadležni Ured državne uprave
* Potvrdu nadležne Porezne uprave o prihodima svih članova kućanstva starijih od 15 godina za prethodnu godinu; uključujući i podnositelja zahtjeva
* Potvrdu Hrvatskog zavoda za mirovinsko osiguranje o ukupnom iznosu mirovine ostvarene u prethodnoj godini za članove obitelji koji su u mirovini ili su korisnici obiteljske mirovine

1. potpisanu Privolu za obradu osobnih podataka na obrascu Prijave za dodjelu stipendija redovnim studentima

Kandidati za odobravanje stipendija koji imaju niži prosjek od 3,50 tijekom pohađanja visokog učilišta, odnosno niži prosjek od 4,50 tijekom srednjoškolskog obrazovanja, za studente prve godine fakulteta, trebaju priložiti sljedeće isprave:

1. ispunjen obrazac Prijave za dodjelu stipendija redovnim studentima
2. presliku važeće osobne iskaznice
3. Izjavu o članovima zajedničkog kućanstva na propisanoj tiskanici
4. Potvrdu o upisu na visoko učilište
5. Potvrdu škole o prosjeku ocjena tijekom srednjoškolskog obrazovanja (za studente 1. godine),
6. Potvrdu fakulteta o prosjeku ocjena svih godina studija (za studente 2. i ostalih godina studija),
7. potpisanu Privolu za obradu osobnih podataka na obrascu Prijave za dodjelu stipendija redovnim studentima

Kandidati kojima stipendija bude odobrena, prije sklapanja Ugovora o stipendiji, dužni su priložiti Izjavu pod materijalnom i kaznenom odgovornošću da nisu korisnici druge stipendije.

Članak 17.

Ukoliko se u oglasu iz objektivnih razloga ne naznače iznosi stipendija, navest će se podatak da odluku o visini stipendija gradonačelnik grada Belišća donosi naknadno, ovisno o financijskim mogućnostima.

Članak 18.

Nakon isteka roka za podnošenje prijava, pristupa se razmatranju pristiglih prijava i tražene dokumentacije.

Pravovremene i potpune prijave boduju se primjenom kriterija utvrđenih ovim Pravilnikom.

Nepravovremene i nepotpune prijave neće se razmatrati.

Članak 19.

Po završenom bodovanju sastavlja se prijedlog liste kandidata koja se objavljuje na oglasnoj ploči i službenoj web stranici grada Belišća najkasnije u roku od 15 dana od isteka roka za podnošenje zahtjeva.

U roku 8 dana od dana objave liste kandidata, nezadovoljni kandidat može podnijeti, u pisanom obliku, prigovor na listu gradonačelniku.

Gradonačelnik je dužan donijeti odluku o prigovoru najkasnije u roku od 8 dana od dana isteka roka za podnošenje prigovora.

Odluka gradonačelnika po podnesenom prigovoru je konačna.

Članak 20.

Sa studentima koji su utvrđeni kao korisnici stipendija sklopit će se ugovor o korištenju stipendija kojeg potpisuje gradonačelnik grada Belišća i student u tri istovjetna primjerka.

Članak 21.

Ugovor o korištenju stipendija sadrži:

* naziv ugovornih strana ili njihovih zastupnika, adresu i sjedište
* naziv i mjesto visokog učilišta, naziv struke, zvanja ili zanimanja za koje se student obrazuje
* visinu stipendije
* rok na koji se stipendija odobrava
* odrednice o raskidu ugovora i odustajanju od korištenja stipendije
* način rješavanja međusobnih prava i obveza i spornih slučajeva
* mjesto sklapanja ugovora, potpise ugovornih strana odnosno njihovih zastupnika, kao i uobičajene druge odrednice.

Članak 22.

Stipendija se može isplatiti u jednakim mjesečnim obrocima, jednokratno ili višekratno preko tekućeg računa ili žiro računa kod poslovne banke.

Stipendija se ne isplaćuje za mjesec srpanj i kolovoz.

Članak 23.

Ugovorni iznos stipendija može se tijekom školovanja povećati i smanjivati bez sklapanja posebnog ugovora ovisno o kretanju cijena i troškova života te financijskim mogućnostima Proračuna grada Belišća.

Članak 24.

Stipendija iz članka 22. i 23. ovog Pravilnika isplaćivat će se do roka navedenog u ugovoru. Za vrijeme apsolventskog staža student ne ostvaruje pravo na dodjelu stipendije.

Članak 25.

Student je dužan završiti akademsku godinu, odnosno studij u roku.

Rok redovnog školovanja može se produžiti na 12 mjeseci ili duže ukoliko nastupe okolnosti koje predstavljaju zapreku za školovanje (bolest, vojna služba, gubitak člana uže obitelji…), kao i drugi opravdani razlozi.

O postojanju i uvažavanju okolnosti i opravdanih razloga iz stavka 1. i 2. ovog članka odlučuje gradonačelnik na prijedlog Odbora za odobravanje stipendija studentima, a na zahtjev studenta uz predočenje dokumenata kojima se dokazuje postojanje tih okolnosti.

Za vrijeme trajanja okolnosti iz stavka 2. ovog članka, međusobna prava i obveze iz ugovora o korištenju stipendija miruju.

Članak 26.

Ukoliko student prekrši bilo koju od obveza preuzetih ugovorom o korištenju stipendija, gradonačelnik ima pravo jednostrano raskinuti ugovor, a primljeni iznos stipendija student je dužan vratiti jednokratno ili obročno, na način i u obrocima kako ih je primio.

Davatelj stipendija ima pravo jednostrano raskinuti ugovor s korisnikom stipendija i u sljedećim slučajevima:

* ako student prekine studij, odnosno ispiše se s visokog učilišta
* ako ustanovi da je korisnik stipendije dao netočan podatak ili dokumente u postupku zaključivanja ugovora
* ako korisnik stipendije bude pravomoćno osuđen za kazneno djelo i ako zbog izdržavanja kazne zatvora bude isključen iz obrazovanja duže od tri mjeseca
* u slučaju nedostatka financijskih sredstava u Proračunu grada Belišća.

U svim gore navedenim slučajevima raskida ugovora, osim stavka 2. podstavka 4. ovog članka, nastaju posljedice iz stavka 1. ovog članka.

Iznimno od stavka 1. ovog članka, ukoliko korisnik stipendije nema dovoljno sredstava za život, niti ih je u mogućnosti ostvariti radom, primitkom od imovine, kao ni od obveznika uzdržavanja, gradonačelnik, na zahtjev korisnika stipendije, a na prijedlog Odbora za odobravanje stipendija studentima, u svrhu omogućavanja nastavka i završetka studiranja, može odobriti odgodu početka plaćanja obveze povrata stipendije, drugačiji način vraćanja primljenih sredstava ili drugu odluku.

Članak 27.

Isplata stipendija započet će najkasnije u roku od mjesec dana računajući od dana sklapanja ugovora.

Članak 28.

Sve sporne slučajeve koji mogu proisteći iz Ugovora o korištenju stipendija rješavat će Općinski sud u Osijeku, Stalna služba u Valpovu.

Članak 29.

Sve stručne, administrativno-tehničke i druge poslove oko objave natječaja, prikupljanja prijava, odabira kandidata, pripreme ugovora, isplate stipendija, praćenje uspjeha u školovanju, reguliranja i ugovorom predviđenih slučajeva vraćanja primljenih iznosa stipendija i sl. obavljaju Upravni odjel za društvene djelatnosti, Upravni odjel za financije i proračun te Odbor za odobravanje stipendija studentima.

Članak 30.

Stupanjem na snagu ovoga pravilnika prestaje važiti Pravilnik o odobravanju stipendija studentima („Službeni glasnik grada Belišća" br. 7/10, 7/15, 7/16, 11/18 i 12/18).

Članak 31.

Ovaj Pravilnik stupa na snagu prvog dana od dana objave u "Službenom glasniku grada Belišća".

GRADSKO VIJEĆE GRADA BELIŠĆA

KLASA: 604-02/19-02/01

URBROJ: 2185/02-2-19-149

Belišće, 19. prosinca 2019.

Predsjednik Gradskog vijeća:

Dario Fletko, mag.ing.comp.